**Broj: 711-I-1984-P-365-18/19-04-12**

Zagreb, 30. listopada 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13 i 57/15, u daljnjem tekstu: ZSSI), **povodom neanonimne prijave mogućeg sukoba interesa dužnosnika Milana Bandića, gradonačelnika Grada Zagreba,** na 67. sjednici, održanoj 30. listopada 2019.g. donosi sljedeću:

**ODLUKU**

**Postupak za odlučivanje o sukobu interesa protiv dužnosnika Milana Bandića, gradonačelnika Grada Zagreba, neće se pokrenuti, s obzirom da navodi iz zaprimljene prijave ne upućuju na moguću povredu odredbi ZSSI-a počinjenu od strane navedenog dužnosnika budući da iz prikupljenih podataka i dokumentacije ne proizlazi da je prilikom posjeta delegacije Skupštine Grada Jagodine Gradu Zagrebu 2. studenog 2018., kao niti objave gradonačelnikova pisma javnosti 9. studenog 2018., došlo do moguće povrede odredbi ZSSI-a, niti načela obnašanja javnih dužnosti.**

Obrazloženje

Povjerenstvo je povodom vlastitih saznanja na temelju objava u medijima o okolnostima koje upućuju na moguću povredu odredbi ZSSI-a od strane dužnosnika Milana Bandića, gradonačelnika Grada Zagreba, 12. studenog 2018.g. otvorilo predmet broj P-365/18.

U internetskom članku naslova: „Bandić troši novac Zagrepčana na oglase ciljanim skupinama“ objavljenom 9. studenog 2018. na portalu 24sata stoji kako je „predsjednik zagrebačkog SDP-a Gordan Maras ocijenio nedopustivim da gradonačelnik Milan Bandić novac Zagrepčana troši na osobne oglase i poruke isprike pojedinim ciljanim skupinama, kakvim smatra plaćeni oglas u novinama kojim se Bandić još jednom ispričao braniteljima zbog susreta sa srbijanskim političarom Draganom Markovićem Palmom“. Isti navodi preneseni su i na internetskim stranicama portala tportal.hr, gdje je pritom naglašeno kako je zastupnik SDP-a zatražio od gradskih vlasti da što prije odgovore Povjerentsvu koliko je koštao predmetni oglas.

U internetskom članku naslova „ Bandićeva isprika koštala građane 18.794,07 kuna, bez PDV-a“objavljenom 9. studenog 2018. na portalu N1 stoji da je „zagrebački gradonačelnik Milan Bandić 9. studenog 2018. u nekoliko vodećih dnevnih novina objavio oglas isprike braniteljima zbog toga što je ugostio kolegu gradonačelnika srpske Jagodine, Dragana Markovića Palmu“. Na kraju, na internetskim stranicama portala jutarnji.hr u članku naslova „Branitelji ljuti na Bandića- zbog sastanka s Arkanovim prijateljem ostao je bez plakete Tigrova“ 7. studenog 2018. objavljeno je kako je dužnosnik Milan Bandić trebao biti na proslavi 28. obljetnice osnivanja Prve gardijske brigade Tigrovi kao počasni gost, za što je trebao primiti počasnu plaketu, no to se nije dogodilo upravo radi spornog susreta s Draganom Markovićem Palmom.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 3. stavkom 1. podstavkom 42. ZSSI-a propisano je kako su župani i gradonačelnik Grada Zagreba i njihovi zamjenici dužnosnici u smislu odredbi ZSSI-a, stoga je Milan Bandić na temelju obnašanja dužnosti gradonačelnika Grada Zagreba obvezan postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Milan Bandić dužnost gradonačelnika Grada Zagreba obnaša u trenutnom mandatu od 12. lipnja 2017., dok je u prethodnom mandatu istu dužnost obnašao od 10. lipnja 2013. do 11. lipnja 2017.

Na traženje Povjerenstva Ured gradonačelnika očitovao se dopisom KLASA: 080-01/19-001/2 URBROJ: 251-02-10/001-19-5 22. siječnja 2019. navodeći da je predsjednik Skupštine Grada Jagodine, Dragan Marković Palma, s delegacijom posjetio Grad Zagreb 2. studenog 2018., na poziv gradonačelnika Grada Zagreba, te je tom prigodom održan službeni sastanak u prostorijama Gradske uprave Grada Zagreba. Na sastanku se između ostalog, a na zamolbu beogradskog nadbiskupa Stanislava Hočevara, govorilo i o lokaciji za izgradnju katoličke crkve za Hrvate u Jagodini. Ured je u dopisu naveo kako je jedini trošak predmetnog posjeta bio trošak ručka koji je iznosio 3.373,00 kn, a podmirio ga je Ured za međugradsku i međunarodnu suradnju i promicanje ljudskih prava. U odnosu na oglas isprike, odnosno pismo javnosti Gradonačelnika Grada Zagreba, Ured je dostavio tekst koji je objavljen 9. studenog 2018. u Večernjem listu, Jutarnjem listu i 24 sata. Trošak objave pisma javnosti iznosio je ukupno 23.492,59 kn i snosio ga je Ured gradonačelnika.

Uvidom u poziv gradonačelnika Grada Zagreba upućen predsjedniku Skupštine Grada Jagodine, Draganu Markoviću – Palmi utvrđeno je kako ga je gradonačelnik 28. rujna 2018. pozvao da dođe u posjet Zagrebu u vremenu koje najviše odgovara njegovim obvezama. Uvidom u sinopsis sa sastanka od 2. studenog 2018. utvrđeno je da je tema sastanka bila ekonomska, kulturna i sportska suradnja između gradova, razmjena iskustava o infrastrukturi gradova, dovođenje stranih investitora, uvoz i izvoz između Srbije i Hrvatske. Uvidom u račun Restorana Trnjanka utvrđeno je da je troškove ručka u iznosu 3.373,00 kn podmirio Ured za međugradsku i međunarodnu suradnju i promicanje ljudskih prava.

Uvidom u Gradonačelnikovo pismo javnosti utvrđeno je da gradonačelnik naveo da je sastanak s Draganom Markovićem-Palmom, koji je kao predsjednik predvodio izaslanstvo Skupštine Grada Jagodine, trebao biti samo sastanak koji potiče suradnju, razumijevanje, suživot sa susjedima, koji može bar malo pridonijeti izgradnji povjerenja. O vezama s Arkanom i činjenicama koje se čuju u javnosti, naveo je, nije znao, a da jest, do susreta ne bi došlo. Gradonačelnik je uputio ispriku svim istinskim braniteljima koji su se na bilo koji način osjetili povrijeđenima i pogođenima zbog tog susreta.

Člankom 60. stavkom 1. točkom 4. Statuta Grada Zagreba (Službeni glasnik Grada Zagreba 23/16) propisano je da gradonačelnik kao nositelj izvršnih poslova u okviru samoupravnog djelokruga Grada Zagreba osobito odlučuje o stjecanju i otuđivanju nekretnina i pokretnina Grada Zagreba i raspolaganju ostalom imovinom u skladu sa zakonom, ovim statutom i posebnim propisima čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno raspolaganju ostalom imovinom, a najviše do 1.000.000 (jedan milijun) kuna, ako je stjecanje i otuđivanje nekretnina i pokretnina te raspolaganje ostalom imovinom planirano u proračunu Grada Zagreba i provedeno u skladu sa zakonom.

 Slijedom navedenog, utvrđeno je da gradonačelnik Grada Zagreba ima ovlast i pravo u okviru svoje dužnosti, a putem Ureda za međugradsku i međunarodnu suradnju i promicanje ljudskih prava, ugostiti delegacije drugih država u Gradu Zagrebu, kao i raspolagati gradskim proračunom, odnosno imovinom, i to najviše do 1.000.000,00 kuna.

Slijedom svega navedenog, a budući da je utvrđeno da je dužnosnik Milan Bandić prilikom posjeta delegacije Skupštine Grada Jagodine Gradu Zagrebu postupao u okviru ovlasti danih mu Statutom Grada Zagreba, kao i da je njegovo ovlaštenje kao gradonačelnika bilo pismo javnosti objaviti na trošak gradskog proračuna, Povjerenstvo nije steklo saznanja iz kojih bi proizlazilo da je u postupanju dužnosnika Milana Bandića došlo do moguće povrede odredbi ZSSI-a te je donesena odluka kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Milan Bandić, elektronička dostava
2. Podnositelj prijave, elektronička dostava
3. Objava na internetskoj stranici Povjerenstva
4. Pismohrana